Moyo vs. Manuel: 'Toe breek alle hel los' | Netwerk24
Deur Elvira Wood 01 Julie 2019 11:52
Peter Moyo, onlangs geskors as uitvoerende hoof van Old Mutual.
Moyo voer in 'n beëdigde verklaring aan dat Manuel, 'n direkteur van Old Mutual plc, ten tyde van die groep se ontknoping in 2018 ook die voorsitter was van die firma Rothschild, wat een van die raadgewers van die ontknoping was.
Moyo voer aan Rothschild het "honderde miljoene rande" vir die advies verdien.
Moyo sê hy het openlik sy teenkanting uitgespreek oor Manuel se posisies op albei direksies, maar Manuel het geweier om hom daaraan te steur.
"Mnr. Manuel se houding teenoor my het hierna agteruitgegaan," sê hy.
Moyo sê sy klagte by die direksie oor die nie-openbaarmaking van miljoene rande wat Old Mutual glo betaal het vir Manuel se "regskoste vir sy wyd gepubliseerde regstryd wat betref die Guptas en hul vennote" was die laaste strooi.
Moyo voer aan dat aangesien Old Mutual niks met dié sake te doen gehad het nie, was dit 'n voordeel wat aan Manuel betaal is en wat dus verklaar moes word.
Hy sê Old Mutual se aandeelhouers het geen kennis van dié betaling gehad nie.
Moyo sê die direksie het ná 'n vergadering in Maart besluit om dit steeds nie bekend te maak nie.
Hy sê dit is "sagkens gestel" om te sê dat "die hel daarna losgebreek het" en dat Manuel hom met "openlike vyandigheid" behandel het.
Moyo se bewerings is deel van sy dringende aansoek wat op 27 Junie voor die hooggeregshof in Johannesburg gedien het en waarin hy eis dat hy dadelik in sy pos heraangestel word en Old Mutual verbied word om enigiemand anders in sy pos aan te stel.
Moyo sê een van Old Mutual se ander direkteure het hom gewaarsku dat Manuel "sy mes vir hom in het".
Hy sê tussen 23 Mei, toe hy geskors is, en 17 Junie, toe hy afgedank is, was daar geen kommunikasie met hom oor "die besluit" nie.
Hy het Old Mutual glo dringend versoek om nié sy afdanking bekend te maak totdat hy genoeg tyd gehad het om die inhoud van die afdankingsbrief te bestudeer nie.
Old Mutual het hom glo nie eens geantwoord nie en die media 'n dag later (op 18 Junie) van sy afdanking in kennis gestel.
Old Mutual het tot 4 Julie om 'n antwoord op Moyo se verklaring by die hof in te dien.
Eric Mabuza – wat ook die omstrede voormalige kommissaris van die Suid-Afrikaanse Inkomstediens, Tom Moyane, verteenwoordig het – is Moyo se regsverteenwoordiger.
Old Mutual voer aan dat Moyo geskors en later afgedank is weens 'n "wesentlike ineenstorting van vertroue" by die direksie omdat Moyo die betaling van twee stelle gewone dividende van altesame R115 miljoen deur die beleggingsbeheerfirma NMT, waarvan hy 'n stigter is, goedgekeur het.
Moyo sê in sy verklaring Old Mutual het geensins skade gely weens die laat betaling van die voorkeurdividende nie én dat Old Mutual se verteenwoordiger op die NMT direksie, Mobasheer Patel, óók die voorgestelde betalings goedgekeur het.